বসন্ত কুমার দাস (পাকিস্তানের রাজনীতিবিদ)

**বসন্ত কুমার দাস** (১৮৮৩–১৯৬৫) একজন পাকিস্তানি সিলেটি আইনজীবী ও রাজনীতিবিদ ছিলেন, যিনি পাকিস্তান জাতীয় কংগ্রেসের সদস্য ছিলেন এবং পূর্ব পাকিস্তান থেকে পাকিস্তানের গণপরিষদের সদস্য ও কেন্দ্রীয় মন্ত্রী হিসেবে দায়িত্ব পালন করেন।

## প্রারম্ভিক জীবন
বসন্ত ২ নভেম্বর ১৮৮৩ সালে ব্রিটিশ ভারতের উত্তর-পূর্ব সীমান্ত প্রদেশের সিলেট জেলার রেঙ্গা পরগনার নেগাল গ্রামে একটি সিলেটি পরিবারে জন্মগ্রহণ করেন (বর্তমান দক্ষিণ সুরমা উপজেলা, সিলেট জেলা, বাংলাদেশ)। তিনি সিলেট সরকারি কলেজ, বঙ্গবাসী কলেজ, বিদ্যাসাগর কলেজ ও রিপন আইন কলেজ থেকে শিক্ষা গ্রহণ করেন। ১৯০৬ সালে ভারতীয় জাতীয় কংগ্রেসের ২২তম অধিবেশনে যোগদানের মাধ্যমে তিনি নিজের রাজনৈতিক জীবন শুরু করেন। আইন ডিগ্রি অর্জনের পর ১৯১০ সালে তিনি সিলেট জেলা আইনজীবী সমিতিতে যোগ দেন এবং পাঁচ বছর পর মুন্সেফ হিসেবে চাকরি লাভ করেন। তবে ১৯১৭ সালে বসন্ত নিজের চাকরি ছেড়ে দিয়ে জেলা সমিতি নেতা হয়ে উঠেন।

## রাজনৈতিক জীবন
১৯২১ সালে তিনি অসহযোগ আন্দোলনে যোগ দেন এবং আন্দোলনকারীদের পক্ষে আইনি লড়াই পরিচালনা করেন। ১৯৩০-এর দশকে দক্ষিণ সিলেটের আইন পরিষদ সদস্য হিসেবে তার প্রচেষ্টার ফলেই সিলেট–শিলং মহাসড়ক ও উমঙ্গট নদীর ওপর একটি সেতু নির্মিত হয়। সাম্রাজ্যিক বিধান পরিষদের নিম্নকক্ষ কেন্দ্রীয় বিধানসভার সদস্য হিসেবে বসন্ত প্রদেশটিতে অসমীয়ারা সংখ্যাগরিষ্ঠ নয় মত প্রকাশ করে উত্তর-পূর্ব সীমান্ত প্রদেশের পরিবর্তিত নাম আসাম প্রদেশের নাম পরিবর্তনের প্রস্তাব দেন। ১৯৩২ সালে অসহযোগ আন্দোলনে জড়িত থাকার কারণে তিনি কারাবরণ করেন এবং ১৯৩৪ সালে মুক্তি পান। ১৯৩৭ সালের প্রাদেশিক নির্বাচনে তিনি নির্বাচিত হয়ে আসাম বিধানসভার অধ্যক্ষ হন। ১৯৪৬ সালের প্রাদেশিক নির্বাচনের পর তিনি আসাম প্রদেশের স্বরাষ্ট্র দপ্তরের মন্ত্রী হন। ১৯৪৬ সালে ভারতের গণপরিষদ নির্বাভনে তিনি আসাম প্রদেশ থেকে ভারতীয় জাতীয় কংগ্রেসের রাজনীতিবিদ হিসেবে নির্বাচিত হন। এপ্রিল ১৯৪৭ সালে আসামের প্রদেশপাল মহম্মদ সালেহ আকবর হায়দারী প্রদেশের অভিবাসী সম্পর্কিত সমস্যার সমাধানে ব্রহ্মপুত্র নদীর উত্তর তীরে অভিবাসীদের বসতি স্থাপন করতে দেওয়ার প্রস্তাব দেন, যার বিরোধিতা বসন্ত তখন করেছিলেন। ১৯৪৭ সালে সিলেট গণভোট চলাকালে তিজি সিলেট জেলাকে ভারত অধিরাজ্যের সঙ্গে যুক্ত করার পক্ষে ভোট দেওয়ার আহ্বান জানান। তবে গণভোটের ফলাফল পাকিস্তান অধিরাজ্যে যোগদানের পক্ষে যায়। ২ জানুয়ারি ১৯৪৮ সালে বসন্তের নেতৃত্বে একাধিক সংগঠনের সদস্য নিয়ে গঠিত একটি প্রতিনিধিদল ভারতের উপপ্রধানমন্ত্রী বল্লভভাই পটেলের নিকট সদ্য স্বাধীনতাপ্রাপ্ত ভারতের আসাম রাজ্যের বাঙালিদের উপর বৈষম্য সংক্রান্ত অভিযোগপত্র পেশ করে। ভারত বিভাজনের কিছু পরে তিনি ভারতের আসাম থেকে নবগঠিত পাকিস্তানের পূর্ববঙ্গে (পরবর্তীতে পূর্ব পাকিস্তানে) অভিবাসিত হন। তারপর পাকিস্তান জাতীয় কংগ্রেসের নেতা হিসেবে তিনি পূর্ব পাকিস্তান প্রাদেশিক পরিষদের বিরোধীদলীয় নেতা হন। ১৯৫৫ সালে তিনি প্রথম সরকার মন্ত্রিসভার সদস্য হিসেবে পূর্ব পাকিস্তানের অর্থমন্ত্রী হন। একই বছরে তিনি নির্বাচিত হয়ে পাকিস্তানের দ্বিতীয় জাতীয় পরিষদের সদস্য হন। ১৯৫৮ সালে সামরিক অভ্যুত্থান সংঘটিত হওয়ার আগ পর্যন্ত তিনি ফিরোজ খান নুন প্রশাসনের সদস্য হিসেবে পাকিস্তানের শিক্ষা ও শ্রমমন্ত্রী ছিলেন।

## পরবর্তী জীবন, মৃত্যু ও কিংবদন্তি
১৯৫৯ সালে পূর্ব পাকিস্তানের প্রাদেশিক ট্রাইব্যুনাল কর্তৃক নির্বাচনী সংস্থা অযোগ্যতা আদেশ (এবডো) অনুযায়ী তার রাজনৈতিক কর্মকাণ্ডে নিষেধাজ্ঞা আরোপ করা হয়। এরপর তিনি রাজনীতি থেকে অবসর গ্রহণ করেন। ১৯৬০ সালে চিকিৎসার উদ্দেশ্যে বসন্ত ভারতে চলে যান। তিনি ১৯ জানুয়ারি ১৯৬৫ সালে ভারতের দক্ষিণ কলকাতার দেশপ্রিয় পার্কের কাছে তার পুত্রের বাড়িতে মৃত্যুবরণ করেন। তার স্ত্রী সমাজকর্মী কুসুম কুমারী সিলেট মহিলা সংঘের প্রতিষ্ঠাতা ছিলেন। বসন্তের মৃত্যুর পর সিলেটের চালিবন্দর এলাকায় অবস্থিত তার বাসভবনটি শত্রু সম্পত্তি আইন, ১৯৬৫-এর আওতায় বাজেয়াপ্ত করা হয়। ১৯৮৩ সালে তার সেই বাসভবনে একটি বিদ্যালয় প্রতিষ্ঠা করা হয়।

## তথ্যসূত্র

বিষয়শ্রেণী:১৮৮৩-এ জন্ম
বিষয়শ্রেণী:১৯৬৫-এ মৃত্যু
বিষয়শ্রেণী:২০শ শতাব্দীর পাকিস্তানি আইনজীবী
বিষয়শ্রেণী:পাকিস্তানি হিন্দু
বিষয়শ্রেণী:পাকিস্তানের শ্রমমন্ত্রী
বিষয়শ্রেণী:পাকিস্তানের শিক্ষামন্ত্রী
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:আসামের রাজ্য মন্ত্রিপরিষদের মন্ত্রী
বিষয়শ্রেণী:আসাম বিধানসভার অধ্যক্ষ
বিষয়শ্রেণী:পূর্ব পাকিস্তান প্রাদেশিক পরিষদের বিরোধীদলীয় নেতা
বিষয়শ্রেণী:পাকিস্তান জাতীয় পরিষদ সদস্য ১৯৫৫-১৯৫৮
বিষয়শ্রেণী:পূর্ববঙ্গ আইনসভার সদস্য ১৯৫৪-১৯৫৮
বিষয়শ্রেণী:পূর্ববঙ্গ আইনসভার সদস্য ১৯৪৭-১৯৫৪
বিষয়শ্রেণী:ভারতের কেন্দ্রীয় বিধানসভার সদস্য
বিষয়শ্রেণী:আসাম আইনসভার সদস্য ১৯৪৬-১৯৫২
বিষয়শ্রেণী:আসাম আইনসভার সদস্য ১৯৩৭-১৯৪৬
বিষয়শ্রেণী:বাংলাদেশ জাতীয় কংগ্রেসের রাজনীতিবিদ
বিষয়শ্রেণী:ভারতীয় জাতীয় কংগ্রেসের রাজনীতিবিদ
বিষয়শ্রেণী:স্বরাজ দলের রাজনীতিবিদ
বিষয়শ্রেণী:দক্ষিণ সুরমা উপজেলার ব্যক্তি
বিষয়শ্রেণী:সিলেটের রাজনীতিবিদ
বিষয়শ্রেণী:সুরেন্দ্রনাথ আইন কলেজের প্রাক্তন শিক্ষার্থী
বিষয়শ্রেণী:বিদ্যাসাগর কলেজের প্রাক্তন শিক্ষার্থী
বিষয়শ্রেণী:বঙ্গবাসী কলেজের প্রাক্তন শিক্ষার্থী